หน่วยงานด้านการบินระหว่างไทยกับจีน ร่วมพัฒนาวิธีปฏิบัติด้านการข้ามพรมแดน เพิ่มความปลอดภัยด้านการบิน
นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยภายหลังเป็นประธานพิธีลงนามบันทึกความเข้าใจ ( MOU) ระหว่างบริษัท วิทยุการบินแห่งประเทศไทย จำกัด หรือ บวท. กับสำนักจัดการจราจรทางอากาศ สำนักงานการบินพลเรือนแห่งประเทศจีน ว่า เพื่อเสริมสร้างความร่วมมือระหว่างประเทศไทยและสาธารณรัฐประชาชนจีน ในการร่วมกันพัฒนาการให้บริการจราจรทางอากาศให้เป็นไปตามมาตรฐานและวิสัยทัศน์ขององค์การการบินพลเรือนระหว่างประเทศ หรือ ICAO กระทรวงคมนาคม ดำเนินการตามแผนยุทธศาสตร์ชาติ 20 ปีของรัฐบาล ที่มุ่งเน้นการบูรณาการความร่วมมือด้านความมั่นคงกับอาเซียนและนานาชาติ โดยมุ่งเน้นขับเคลื่อนและให้การสนับสนุนในการส่งเสริมความร่วมมือในการให้บริการจราจรทางอากาศในภูมิภาคเอเชียและแปซิฟิก จะเป็นประโยชน์ต่อการเดินทางและการขนส่งสินค้าระหว่างสองประเทศ สานต่อความสัมพันธ์อันดีระหว่างหน่วยงานด้านการจราจรทางอากาศของทั้งสองประเทศรัฐมนตรีว่าการกระทรวงคมนาคม กล่าวด้วยว่า บันทึกความเข้าใจฉบับนี้จะเป็นประโยชน์ด้านบริหารความคล่องตัวจราจรทางอากาศ ที่ร่วมพัฒนาและแลกเปลี่ยนประสบการณ์ กับศูนย์ บริหารปฏิบัติการ ของสาธารณรัฐประชาชนจีน ซึ่งเป็นศูนย์บริหารข้อมูลการจราจรทางอากาศของประเทศและยกระดับการแลกเปลี่ยนข้อมูลการพัฒนาวิธีปฏิบัติด้านข้ามพรมแดน หรือ Cross Border ATFM ตามมาตรฐาน ICAO ซึ่งสาธารณรัฐประชาชนจีนเป็นรัฐภาคีที่มีบทบาทสูงในภูมิภาคเอเชียและแปซิฟิกในเรื่องดังกล่าว อีกทั้งยังเป็นการบูรณาการจราจรทางอากาศ ในเส้นทางระหว่างประเทศไทยและสาธารณรัฐประชาชนจีน ทำให้สามารถพยากรณ์ ลดการออกข้อจำกัดเที่ยวบิน ได้ ซึ่งเป็นการเพิ่มความปลอดภัยในการปฏิบัติการบิน อีกทั้งยังเป็นการลด ยกเลิกการบินวนรอเข้าน่านฟ้า และลดการปล่อยก๊าซคาร์บอนด์ของอุตสาหกรรมการบินพลเรือน ตามแนวทาง CORSIA หรือกลไกชดเชยและการลดก๊าซคาร์บอนไดออกไซด์สาหรับการบินระหว่างประเทศ